Document ID: 32005R0488

REGOLAMENT TAL-KUMMISSJONI (KE) Nru 488/2005
tal-21 ta' Marzu 2005
dwar l-onorarji u l-ħlasijiet lill-Agenzija tas-Sigurtà ta' l-Avjazzjoni Ewropea
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea
Wara li kkunsidrat ir-Regolament (KE) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-kamp ta' l-avjazzjoni civili u li jistabblixxi Agenzija tas-Sigurtà ta' l-Avjazzjoni Ewropea (1), u b'mod partikolari l-Artikolu 53, paragrafu 1 tiegħu,
Wara li kkonsultat lill-bord tat-tmexxija ta' l- Agenzija tas-Sigurtà ta' l-Avjazzjoni Ewropea,
Billi:
(1)
Id-dħul ta' l-Agenzija tas-Sigurtà ta’ l-Avjazzjoni Ewropea (minn hawn 'il quddiem imsejħa l-Aġenzija) jiġi minn kontribuzzjoni mogħtija mill-Komunità u minn kull pajjiż terz Ewropew li jipparteċipa fl-atti ta' ftehim imsemmija fl-Artikolu 55 tar-Regolament (KE) Nru 1592/2002, mill-ħlasijiet magħmula mill-applikanti għaċ-ċertifikati u l-permessi mogħtija, miżmuma fis-seħħ jew immodifikati mill-Aġenzija, u mill-onorarji għall-pubblikazzjonijiet, it-trattament ta' appelli, it-taħriġ u kull servizz ieħor mogħti mill-Aġenzija.
(2)
Id-dħul u l-infiq ta' l-Aġenzija jridu jkunu bbilanċjati.
(3)
L-onorarji u l-ħlasijiet li dwarhom jittratta dan ir-Regolament huma esklussivament mitluba u rikjesti mill-Aġenzija, fil-munita Euro. Iridu jkunu stabbiliti b'mod trasparenti, ekwu u uniformi.
(4)
Il-ħlasijiet rikjesti mill-Aġenzija ma għandhomx jikkompromettu l-kompetittività ta' l-industriji Ewropej ikkonċernati. Barra minn hekk, iridu jkunu msejsa fuq qies xieraq ta' kemm jifilħu jħallsu l-intrapriżi ż-żgħar. Ukoll, il-lok ġeografiku ta' l-intrapriżi fit-territorji ta' l-Istati Membri ma għandux ikun fattur ta' diskriminazzjoni.
(5)
L-applikant irid jiġi mgħarraf, kemm jista' jkun, bl-ammont li jkun previst li jrid iħallas għas-servizz li se jingħatalu u bil-modalitajiet tal-ħlas minn qabel ma jibda t-twettiq ta' dan is-servizz. Il-kriterji li fuqhom jiġi stabbilit dan l-ammont iridu jkunu ċari, uniformi u pubbliċi. Fil-każ li ma jkunx possibbli li dan l-ammont jiġi stabbilit minn qabel, l-applikant irid jiġi mgħarraf b'dan qabel il-bidu tat-twettiq tas-servizz. F'dan il-każ, metodi ċari għall-kalkolu ta' l-ammont li jrid jitħallas pass pass mat-twettiq tas-servizz iridu jkunu miftiehma qabel ma jibda dan it-twettiq.
(6)
L-ammont tal-ħlas li jrid isir mill-applikant jirrifletti l-kumplessità tal-ħidma mogħtija mill-Aġenzija u l-entità tax-xogħol li tkun tinvolvi.
(7)
L-industrija għandha tgawdi minn viżibilità finanzjarja tajba u għandha tkun tista' taħseb bil-quddiem għall-ħlasijiet li tkun trid tagħmel. Fl-istess waqt, jeħtieġ li jinżamm l-ekwilibriju bejn in-nefqa globali ta' l-Aġenzija fl-operat tagħha ta' ċertifikazzjoni u l-ammont totali tal-ħlasijiet li huma dovuti lilha. Fuq il-bażi tar-riżultati finanzjarji u tal-previżjonijiet ta' l-Aġenzija, għandu għalhekk ikun possibbli li ssir reviżjoni kull sena tar-rati ta' ħlasijiet.
(8)
Il-miżuri li dwarhom jiddisponi dan ir-Regolament huma konformi mal-fehma tal-kumitat stabbilit mill-Artikolu 54(1) tar-Regolament (KE) Nru 1592/2002.
ADOTTAT DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Dan ir-Regolament japplika għall-onorarji u l-ħlasijiet dovuti lill- Agenzija tas-Sigurtà ta’ l-Avjazzjoni Ewropea (minn hawn 'il quddiem imsejħa l-Aġenzija) bi tpattija għas-servizzi li tagħti, fosthom il-provvista ta' oġġetti.
Jiddetermina b'mod partikolari l-każijiet li fihom jiġu dovuti l-onorarji u l-ħlasijiet imsemmija fl-Artikolu 48, paragrafu 1, tar-Regolament (KE) Nru 1592/2002, l-ammonti ta' dawn l-onorarji u ħlasijiet u l-modalitajiet ta' kif isir il-ħlas.
Artikolu 2
Għall-finijiet ta' dan ir-Regolament, dawn li ġejjin ifissru:
a)
“onorarji”: ammonti ta' flus rikjesti mill-Aġenzija u dovuti mill-applikanti li jgawdu mis-servizzi, minbarra l-operazzjonijiet ta' ċertifikazzjoni, mogħtija mill-Aġenzija;
b)
“ħlasijiet”: ammonti ta' flus rikjesti mill-Aġenzija u dovuti mill-applikanti għall-għoti, iż-żamma fis-seħħ jew il-modifika taċ-ċertifikati u l-permessi msemmija fl-Artikolu 15 tar-Regolament (KE) Nru 1592/2002 li jinħarġu, jinżammu fis-seħħ jew jiġu mmodfikati mill-Aġenzija;
c)
“operazzjonijiet ta' ċertifikazzjoni”, l-azzjonijiet kollha meħuda mill-Aġenzija direttament jew indirettament, bil-ħsieb ta’ l-għoti, iż-żamma fis-seħħ u l-modifika taċ-ċertifikati u l-permessi msemmija fl-Artikolu 15 tar-Regolament (KE) Nru 1592/2002;
d)
“applikant”, kull persuna fiżika jew ġuridika li titlob li tibbenefika minn servizz mogħti mill-Aġenzija, fosthom iż-żamma fis-seħħ jew il-modifika ta' ċertifikat jew ta' permess;
e)
“spejjeż diretti”, l-infiq fuq il-pagi tal-membri ta' l-istaff direttament involuti fl-operazzjonijiet ta' ċertifikazzjoni kif ukoll l-ispejjeż tat-trasport ta' dawn il-membri ta' l-istaff fil-kuntest ta' l-operazzjonijiet ta' ċertifikazzjoni;
f)
“spejjeż speċifiċi”, il-konċessjonijiet imħallsa lill-membri ta' l-istaff għall-alloġġ, l-ikel, l-ispejjeż inċidentali u t-trasport fil-kuntest ta' l-operazzjonijiet ta' ċertifikazzjoni;
g)
“spejjeż indiretti”, is-sehem ta' l-infiq ġenerali ta' l-Aġenzija li jkun relatat mat-twettiq ta' l-operazzjonijiet ta' ċertifikazzjoni, fosthom dawk ikkawżati mill-iżvilupp ta' parti mill-materjal regolatorju;
h)
“spiża reali”, l-infiq attwalment magħmul mill-Aġenzija;
i)
“materjal regolatorju”, id-dokumentazzjoni kollha stabbilita mill-Aġenzija fl-applikazzjoni ta' l-Artikolu 14 paragrafu 2 tar-Regolament (KE) Nru 1592/2002.
KAPITOLU II
ONORARJI
Artikolu 3
L-Aġenzija tirċievi onorarji għas-servizzi kollha tagħha, fosthom il-proviżjon ta' oġġetti, mogħtija lill-applikanti, minbarra:
a)
l-operazzjonijiet ta' ċertifikazzjoni;
b)
it-trasmissjoni tad-dokumenti u t-tagħrif, fi kwalunkwe forma, fl-applikazzjoni tar-Regolament (KE) Nru 1049/2001 tal-Parlament Ewropew u tal-Kunsill (2);
c)
id-dokumenti li huma disponibbli bla ħlas mis-sit ta' l-Internet ta' l-Aġenzija.
L-Aġenzija teżiġi wkoll onorarji jekk isir appell kontra xi waħda mid-deċiżjonijiet tagħha skond l-Artikolu 35 tar-Regolament (KE) Nru 1592/2002.
Artikolu 4
1. L-ammont ta' l-onorarji li jitħallsu lill-Aġenzija jkun daqs l-ispiża reali tas-servizz li jkun ingħata, inkluża dik involuta fit-tqegħid tas-servizz għad-dispożizzjoni ta' l-applikant.
2. L-onorarji li jkunu dovuti fl-introduzzjoni ta' appell skond l-Artikolu 35 tar-Regolament (KE) Nru 1592/2002 jieħdu l-forma ta' somma fissa li l-ammont tagħha huwa ppreċiżat fl-Anness. Jekk il-proċedura ta' l-appell tinqata' favur l-applikant, din is-somma fissa tiġi awtomatikament rifuża mill-Aġenzija lill-persuna kkonċernata.
3. Is-somma ta' l-onorarji tiġi espressa fil-munita Euro. L-applikant jiġi mgħarraf biha qabel ma jibda jingħata s-servizz, kif ukoll bil-modalitajiet tal-ħlas ta' l-onorarji.
Artikolu 5
L-onorarji huma dovuti mingħand l-applikant, jew skond il-każ, mingħand l-appellant.
Huma dovuti fil-munita Euro.
Ħlief fil-każ ta' stipulazzjoni kuntrattwali mod ieħor, l-onorarji jridu jitħallsu qabel ma jingħata s-servizz, jew, skond il-każ, qabel ma tinbeda l-proċedura ta' l-appell.
KAPITOLU III
IL-ĦLASIJIET
Artikolu 6
1. Il-hlasijiet jassiguraw dħul globali li jkun biżżejjed sabiex ikopri it-totalità ta' l-ispejjeż, diretti, indiretti u speċifiċi, ikkawżati minn operazzjonijiet ta' ċertifikazzjoni, fosthom l-ispejjeż ikkawżati mill-monitoraġġ kontinwu li jkun marbut magħhom.
2. Fid-dħul u l-infiq tagħha, l-Aġenzija trid tiddistingwi dawk li jkunu marbuta ma' l-operazzjonijiet tagħha ta' ċertifikazzjoni.
Għal dan il-għan:
a)
il-ħlasijiet rikjesti mill-Agenzija bi tpattija għall-operazzjonijiet ta' ċertifikazzjoni jsiru f'kont distint u jkunu suġġetti għal kontabilità distinta;
b)
l-Aġenzija tistabbilixxi kontabilità analitika, tad-dħul u ta' l-infiq tagħha. Għal kull nefqa minn fost dawk li huma elenkati fin-nomenklatura tal-baġit, tintuża skala ta' tqassim sabiex jiġi ddeterminat is-sehem minn dik in-nefqa li jrid jiġi allokat lill-operazzjonijiet ta' ċertifikazzjoni.
3. Il-ħlasijiet ikunu l-oġġett ta' stima globali proviżorja fil-bidu ta' kull sena finanzjarja. Din l-istima tinħadem fuq il-bażi tar-riżultati finanzjarji preċedenti ta' l-Aġenzija, l-estimi ta' l-infiq u d-dħul tagħha u tal-pjan proviżorju ta' ħidma tagħha
4. Sabiex tiġi evitata kull diskriminazzjoni bejn l-intrapriżi fit-territorji ta' l-Istati Membri, l-ispejjeż tat-trasport marbuta ma' l-operazzjonijiet ta' ċertifikazzjoni li jsiru għal dawn l-intrapriżi jintgħaddu flimkien u jinqasmu ndaqs bejn l-applikanti.
5. L-Anness jerġa' jiġi kkunsidrat, u rivedut fejn ikun meħtieġ, fi żmien 14-il xahar mid-dħul fis-seħħ ta' dan ir-Regolament. Wara dan il-perjodu, jista' jiġi rivedut kull sena.
L-ammonti u l-koeffiċjenti li jidhru fl-Anness jiġu ppubblikati wkoll fil-pubblikazzjoni uffiċjali ta' l-Aġenzija.
Artikolu 7
Il-ħlasijiet jikkonsistu f'wieħed jew aktar mill-elementi li ġejjin:
a)
Parti fissa, li l-ammont tagħha jvarja skond il-kumplessità tal-ħidma li tkun twettqet mill-Aġenzija; il-valuri differenti tal-partijiet fissi u tal-koeffiċjenti li jaffettwawhom jidhru fl-Anness.
b)
Parti varjabbli li tkun proporzjonali għall-entità tax-xogħol rilevanti, espressa bħala għadd ta' sigħat ta' xogħol immultiplikati b'rata ta' kull siegħa kkalkulati skond l-Artikolu 9 (2); l-ammont ta’ rata ta' kull siegħa huwa ppreċiżat fl-Anness.
c)
L-ammont ekwivalenti għall-ispejjeż speċifiċi ta' operazzjoni ta' ċertifikazzjoni, li jridu jintraddu għal kollox skond in-nefqa reali li tkun saret.
Artikolu 8
1. Il-ħlasijiet huma stabbiliti b'tali mod li:
Σ R = x D
Jew:
Σ R
=
is-somma annwali tal-ħlasijiet dovuti lill-Aġenzija
D
=
l-infiq annwali li jidher fil-baġit ta' l-Aġenzija
x
=
il-perċentwal ta' l-infiq annwali li huwa direttament jew indirettament ikkawżat mill-operazzjonijiet ta' ċertifikazzjoni.
2. Matul il-perjodu tranżitorju msemmi fl-Artikolu 53, paragrafu 4, paragrafu 2, tar-Regolament (KE) Nru 1592/2002, parti mill-kontribuzzjoni msemmija fl-Artikolu 48(1)(a) ta' l-imsemmi Regolament tista' tintuża, f'każ ta' bżonn, sabiex tkopri l-infiq magħmul mill-Aġenzija għal operazzjonjiet ta' ċertifikazzjoni. F'dan il-każ, waqt dan il-perjodu, il-ħlasijiet huma stabbiliti b'tali mod li:
Σ R = x D - Cp
Jew:
Cp
=
parti mill-kontribuzzjoni msemmija fl-Artikolu 48 (1)(a) tar-Regolament (KE) Nru 1592/2002 li tkun utilizzata sabiex tiffinanzja operazzjonijiet ta' ċertifikazzjoni mwettqa mill-Aġenzija.
Mhux aktar tard mill-1 ta' Jannar 2008 'il quddiem, Cp = 0.
Artikolu 9
1. L-ammont tal-ħlasijiet jiddependi mill-kumplessità ta' l-operazzjoni ta' ċertifikazzjoni u l-entità tax-xogħol rilevanti. Huwa ddeterminat skond il-formola li ġejja:
R = F + (nh * t) + S
Jew:
R
=
il-ħlas dovut
F
=
il-parti fissa, skond in-natura ta' l-operazzjoni mwettqa (ara l-Anness)
nh
=
l-għadd fatturat ta' sigħat (jekk applikabbli, ara l-Anness)
t
=
ir-rata ta' kull siegħa (jekk applikabbli, ara l-Anness)
S
=
spejjeż speċifiċi.
2. Ir-rata ta' kull siegħa (t) tiġi ddeterminata skond l-infiq annwali globali fuq il-pagi tal-membri ta' l-istaff ta' l-Aġenzija li huma direttament involuti fl-operazzjonijiet ta' ċertifikazzjoni. Hija kkalkulata skond il-formola li ġejja:
t = Cs/N
Jew:
Cs
=
l-ispiża globali annwali fuq il-pagi (pagi, kontribuzzjonijiet għall-pensjoni u kontribuzzjonijiet soċjali) tal-membri ta' l-istaff ta' l-Aġenzija direttament involuti f'operazzjonijiet ta' ċertifikazzjoni
N
=
l-għadd annwali totali tas-sigħat ta' xogol tal-membri ta' l-istaff ta' l-Aġenzija li huma direttament involuti fl-operazzjonijiet ta' ċertifikazzjoni.
Artikolu 10
Mingħajr preġudizzju għall-Artikolu 9, meta operazzjoni ta' ċertifikazzjoni titwettaq għal kollox jew parzjalment barra mit-territorji ta' l-Istati Membri, l-ispejjeż tat-trasport lil hinn minn dawn it-territorji jiddaħħal fil-fatturat tal-ħlas dovut mill-applikant. Għal din l-operazzjoni, jew parti minn operazzjoni, l-ammont tal-ħlas dovut jiġi ddtereminat permezz tal-formola:
R = F + (nh * t) + S + V
Jew:
R
=
il-ħlas dovut
F
=
il-parti fissa, skond in-natura ta' l-operazzjoni mwettqa (ara l-Anness)
nh
=
l-għadd fatturat ta' sigħat (jekk applikabbli, ara l-Anness)
t
=
ir-rata ta' kull siegħa (jekk applikabbli, ara l-Anness)
S
=
spejjeż speċifiċi
V
=
spejjeż addizzjonali tat-transport
L-ispejjeż addizzjonali tat-trasport fatturati lill-applikant huma komposti mill-ispejjeż reali tat-trasport lil hinn mit-territorji ta' l-Istati Membri u l-ħin li l-esperti jkunu għaddew matulu, li huwa fatturat bir-rata ta' kull siegħa.
Artikolu 11
Fuq it-talba ta' l-applikant, operazzjoni ta' ċertifikazzjoni tista' titwettaq b'manjiera partikolari jekk id-direttur eżekuttiv jaqbel li dan isir.
F'dan il-każ, l-operazzjoni ta' ċertifikazzjoni titwettaq kif ġej:
a)
billi jiġu assenjati għall-operazzjoni membri ta' l-istaff ta' l-Aġenzija li normalment ma kinux jiġu assenjati għal dan li kieku l-Aġenzija kienet segwiet il-proċeduri tas-soltu tagħha, u/jew
b)
billi jiġu assenjati riżorsi umani b'tali mod li l-operazzjoni titwettaq fi żmien iqsar milli jittieħed normalment skond il-proċeduri tas-soltu ta' l-Aġenzija.
F'dan il-każ, il-ħlas rikjest mill-Aġenzija jiżdied b'somma eċċezzjonali sabiex jitkoprew għal kollox l-ispejjeż li tkun għamlet l-Aġenzija sabiex tilqa' dik it-talba partikolari.
Artikolu 12
1. Il-ħlas huwa dovut mill-applikant. Jiġi rikjest fil-munita Euro.
2. L-għoti, iż-żamma fis-seħħ jew il-modifika ta' ċertifikat jew ta' permess isiru bil-kundizzjoni li l-ħlas dovut jitħallas kollu kemm hu. Fil-każ li l-ħlas ma jsirx, l-Aġenzija tista' tirrevoka ċ-ċertifikat jew il-permess ikkonċernat wara li formalment tkun wissiet lill-applikant.
3. L-iskala ta' ħlasijiet li tapplika l-Aġenzija, flimkien mal-modalitajiet tal-ħlas, jiġu mgħarrfa lill-applikanti hekk kif jagħmlu t-talba tagħhom.
4. Għall-operazzjonijiet ta' ċertifikazzjoni li jagħtu lok għall-ħlas ta' parti varjabbli, l-Aġenzija tagħti lill-applikant kwotazzjoni li l-applikant irid jaqbel magħha qabel ma jibda t-twettiq ta' l-operazzjoni rilevanti. L-Aġenzija tirrevedi din il-kwotazzjoni kemm-il darba jiġri li l-operazzjoni fil-fatt tkun aktar sempliċi u mgħaġġla fit-twettiq milli kien previst fil-bidu, jew, bil-maqlub, tkun aktar kumplessa u tieħu aktar fit-tul milli l-Aġenzija setgħet raġonevolment tipprevedi.
5. Għal operazzjonijiet li ma jagħtux lok għajr għall-ħlas ta' parti fissa, nofs din il-parti trid titħallas qabel il-bidu tat-twettiq ta' l-operazzjoni rilevanti, filwaqt li l-bqija titħallas meta jingħata ċ-ċertifikat jew il-permess.
6. Għall-operazzjonijiet li jagħtu lok għall-ħlas ta' parti varjabbli, 30 % ta' l-ammont totali tal-ħlas dovut (inkluż parti fissa li jista' jkun li trid titħallas) irid jitħallas qabel ma tibda l-operazzjoni rilevanti, u 40 % ta' dan l-ammont irid jitħallas pass pass mal-proċess tat-twettiq ta' l-operazzjoni, f'taqsimiet ta' kull tliet xhur. Il-bqija ta' 30 % jrid jitħallas meta jingħata ċ-ċertifikat jew il-permess.
7. Il-ħlasijiet marbutin maż-żamma fis-seħħ ta' ċertifikati jew permessi eżistenti jridu jitħallsu skond skeda ta' żmien stabbilita mill-Aġenzija u mgħarrfa lil dawk li jkunu ngħataw dawn iċ-ċertifikati jew permessi. Din l-iskeda ta' żmien tissejjes fuq l-ispezzjonijiet imwettqa mill-Aġenzija sabiex tivverifika t-tkomplija tal-validità ta' dawn iċ-ċertifikati u permessi.
8. Jekk, wara l-ewwel eżami, l-Aġenzija tiddeċedi li ma tilqax it-talba, kull ħlas li diġà jkun sar jintradd lura lill-applikant, minbarra somma li tkopri l-ispejjeż amminsitrattivi ta' l-ipproċesar ta' l-applikazzjoni. Dan l-ammont huwa ekwivalenti għall-ħlas fiss D li jidher fl-Anness għal dan ir-Regolament.
9. Jekk operazzjoni ta' ċertifikazzjoni trid tiġi interrotta mill-Aġenzija minħabba n-nuqqas ta' mezzi ta' l-applikant, jew minħabba li dan ta' l-aħħar ma jaqdix l-obbligi li jkun daħal għalihom, il-bqija tal-ħlasijiet dovuti trid titħallas kollha kemm hi fil-mument li l-Aġenzija tieqaf mill-ħidma tagħha.
KAPITOLU IV
DISPOŻIZZJONIJIET TRANŽITORJI U FINALI
Artikolu 13
Mill-1 ta’ Ġunju 2005, il-ħlasijiet jintalbu u huma dovuti esklussivament lill-Aġenzija.
L-Istati Membri ma jirċievu l-ebda ħlas għal operazzjonijiet ta’ ċertifikazzjoni, lanqas meta huma jwettquhom f'isem l-Aġenzija.
L-Aġenzija tagħti rifużjoni lill-Istati Membri għall-operazzjonijiet ta' ċertifikazzjoni li dawn ta' l-aħħar iwettqu f'isimha.
Għal dawk l-operazzjonijiet ta' ċertifikazzjoni mwettqa mill-Istati Membri f'isem l-Aġenzija li jkunu għadhom għaddejjin fl-1 ta’ Ġunju 2005, il-ħlasijiet jintalbu mill-Aġenzija b'tali mod li l-applikant fl-ebda każ ma jintalab li jħallas darbtejn għall-istess servizz.
Artikolu 14
Għall-fini ta' l-applikazzjoni ta' dan ir-Regolament, u mhux aktar tard minn 30 jum qabel id-data ta’ applikazzjoni ta’ l-Artikoli 1 sa 13, l-Aġenzija tikkonferma bil-miktub lill-Kummissjoni li hija fil-qagħda li tieħu fuqha nnifisha l-obbligi f’dan ir-Regolament, u b'mod partikolari li tista' tikkalkola u toħroġ fatturati għas-somom dovuti lilha mill-applikanti u li tagħti r-rifużjonijiet lill-Istati Membri.
Artikolu 15
Dan ir-Regolament jidħol fis-seħħ fit-tielet jum wara d-data tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
L-Artikoli 1 sa 13 jibdew japplikaw mill-1 ta’ Ġunju 2005.
Dan ir-Regolament huwa obbligatorju fl-intier tiegħu u japplika direttament f'kull Stat Membru.
Maghmula fi Brussel, nhar il-21 ta' Marzu 2005.

Labels: 3
8
4
15